Diari Oficial de la Generalitat Valenciana


Sumari del DOGV 6496, del 06-04-2011 (2011/3916)

ORDRE 9/2011, de 31 de març, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació d'un Pla Integral d'Ocupació per a la recerca activa d'ocupació als desocupats inscrits en els centres SERVEF d'Ocupació perceptora d'ajudes a la desocupació (MOTIVA'T).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6496

Data del DOGV
:   06-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/3916


Data del document
:   31-03-2011

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * programa d'actuació
    * suport econòmic
    * aturat
    * lluita contra l'atur
    * legislació

ORDRE 9/2011, de 31 de març, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació d'un Pla Integral d'Ocupació per a la recerca activa d'ocupació als desocupats inscrits en els centres SERVEF d'Ocupació perceptora d'ajudes a la desocupació (MOTIVA'T). [2011/3916]  
Entre les prioritats de l'estratègia europea per a l'Ocupació figuren de forma destacada el foment de l'ocupabilitat, la inclusió social i la igualtat d'oportunitats entre homes i dones. Per a aconseguir estos objectius, assumits igualment pel II Pacte Valencià pel Creixement i l'Ocupació 2009-2013 (PAVACE II), es considera necessària l'aplicació de mesures actives i preventives que potencien les vies d'integració i reintegració en el mercat laboral de les persones més desfavorides.  
  
Les accions que comprén esta ordre s'orienten a millorar l'ocupabilitat i integració dels desocupats assenyalats com a col·lectius d'atenció prioritària en la definició anual del Pla Nacional d'Acció per a l'Ocupació: perceptors de la renda activa d'inserció, de la renda garantida de ciutadania o d'altres prestacions o subsidis per desocupació. De la mateixa manera es pretén oferir un instrument que facilite la reinserció laboral dels beneficiaris del programa de requalificació professional de les persones que esgoten la seua protecció per desocupació, regulat en el Reial Decret Llei 1/2011, d'11 de febrer, de mesures urgents per a promoure la transició a l'ocupació estable i la requalificació professional de les persones desocupades.  
Este programa d'ajudes ha sigut redactat en concordança amb el que establix l'Ordre TAS/2643/2003, de 18 de setembre, per la qual es regulen les bases per a la concessió de subvencions per a la posada en pràctica de programes experimentals en matèria d'ocupació, modificada per l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, de 17 de novembre, General de Subvencions les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i de formació professional ocupacional. D'acord amb el que disposa la disposició transitòria tercera del Reial Decret Llei 3/2011, de 18 de febrer, de mesures urgents per a la millora de l'empleabilitat i la reforma de les polítiques actives d'ocupació, estes disposicions romandran en vigor fins que s'aproven l'Estratègia Espanyola d'Ocupació i el Pla Anual de Política d'Ocupació per a l'exercici 2012.  
  
En virtut d'això i fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació  
  
  
ORDENE  
  
Article 1. Objecte i àmbit  
Esta ordre té com a objecte millorar l'empleabilitat dels desocupats inscrits en els centres SERVEF d'Ocupació de la Generalitat, per mitjà de la realització de plans integrals d'ocupació les accions dels quals hauran de localitzar-se a la Comunitat Valenciana.  
  
Article 2. Destinataris finals  
1. En cada pla integral d'ocupació caldrà ajustar-se als col·lectius següents :  
a) Almenys el 60% dels participants estarà constituït per perceptors de la Renda Activa d'Inserció, de la Renda Garantida de Ciutadania o de qualsevol subsidi o prestació per desocupació.  
b) El 40% restant podrà estar constituït per destinataris del programa de requalificació professional de les persones que esgoten la seua protecció per desocupació, regulat en l'article 2 del Reial Decret Llei 1/2011, d'11 de febrer, de mesures urgents per a promoure la transició a l'ocupació estable i la requalificació professional de les persones desocupades.  
2. Els requisits d'inscripció en el Centre SERVEF d'Ocupació de la Generalitat i de pertinença al col·lectiu corresponent hauran de concórrer en el moment de la firma de l'acord d'incorporació al pla.  
  
3. Les dones hauran de representar almenys el cinquanta per cent dels participants definits en la lletra a) de l'apartat 1 d'este article. No obstant això, s'admetrà que a la finalització del pla este percentatge haja descendit fins al trenta per cent quan es derive de baixes causades per motius aliens a les promotores.  
4. El SERVEF seleccionarà els demandants d'ocupació disponibles per a la seua incorporació al programa entre els col·lectius de l'apartat 1, podent la promotora participar únicament en el procés de selecció definitiva dels previstos en la lletra a). Els demandants previstos en la lletra b) hauran de ser incorporats de forma obligatòria al pla integral, excepte renúncia expressa d'estos que haurà de ser comunicada immediatament per la promotora al centre SERVEF d'Ocupació corresponent.  
  
5. Les promotores hauran d'acreditar la incorporació dels participants en el pla abans del 31 de desembre de 2011. Els llistats de participants es presentaran a través de l'aplicació informàtica SIDEC. Si algun participant causara baixa en el pla, la promotora haurà de comunicar i justificar la seua causa; dita vacant serà reposada pel Centre SERVEF d'Ocupació corresponent, havent de comunicar-se la substitució al servici territorial d'ocupació corresponent en el termini d'un mes des que esta es produïsca. En cap cas podran realitzar-se més d'un 25% de substitucions dels participants ni alterar-se els límits percentuals establits en l'apartat 1.  
  
Article 3. Beneficiaris  
1. Com a promotores dels itineraris d'inserció podran ser beneficiàries:  
a) Les corporacions locals de la Comunitat Valenciana, així com les entitats dependents o vinculades a estes que realitzen actuacions en matèria d'ocupació.  
b) Les cambres de Comerç, Indústria i Navegació de la Comunitat Valenciana.  
c) Les entitats sense ànim de lucre que acrediten experiència en la realització de processos d'inserció laboral de desocupats.  
2. No podran obtindre la condició de beneficiari les entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions.  
  
Article 4. Condicions generals del pla  
1. En cada pla caldrà ajustar-se a 100 desocupats. No obstant això, l'òrgan competent per a resoldre podrà, respectant els percentatges establits en l'article 2.1, variar esta xifra si convinguera per a la millor execució del programa.  
2. El pla haurà d'executar-se en el termini de dotze mesos, a comptar de la notificació de la resolució de concessió. A la seua finalització haurà d'acreditar-se la inserció laboral del 35% dels participants amb contractes almenys de sis mesos de duració.  
3. L'itinerari d'inserció haurà de tindre una duració mínima de dos mesos, on podrà incloure's el seguiment posterior a la inserció en l'empresa; en qualsevol cas almenys un mes de l'itinerari haurà de ser previ a la inserció. L'itinerari s'iniciarà amb una entrevista individual orientada a concretar l'aptitud i l'actitud del participant davant de la recerca d'ocupació. Les conclusions permetran determinar les accions, individuals o col·lectives, que corresponga desenvolupar: orientació professional, tècniques de motivació i comunicació, accions formatives de caràcter general o específic, etc.   
Després de la inserció laboral, les promotores efectuaran un seguiment del participant en l'empresa durant, al menys, el primer mes de vigència del contracte. Per a això, es realitzaran actuacions que propicien l'adequació de la inserció, tant des del punt de vista del treballador com de l'ocupador.  
Totes les accions figuraran en la fitxa personal de cada participant, on es reflectiran el tipus d'acció desenvolupada, la seua duració i el personal que les ha impartides.  
4. Sense perjuí del que disposa l'apartat anterior, les promotores hauran de coordinar amb el seu centre SERVEF d'Ocupació les accions dirigides al col·lectiu definit en la lletra b) de l'article 2.1, havent de subministrar-li la informació que este li requerisca respecte d'això en la forma que determine el director general d'Ocupació i Inserció Laboral del SERVEF, que així mateix podrà dictar instruccions específiques sobre el contingut i freqüència de tals accions al compliment de les quals quedarà obligada la promotora.  
5. Els itineraris d'inserció, les contractacions i altes en el règim general de treballadors autònoms que se'n deriven i el seu posterior seguiment hauran de tindre lloc durant la vigència del projecte subvencionat.   
  
Article 5. Quanties  
1. L'import màxim que podrà concedir-se a les promotores per a la realització del pla integral es calcularà a raó de 1.500 euros per participant.  
2. En la liquidació del projecte s'aplicaran les quanties següents:  
  
2.1 Itinerari d'inserció per participant, acumulable a les ajudes per inserció:  
a) En el cas dels participants definits en la lletra a) de l'article 2.1 que en el moment de l'adhesió al pla comptaren amb menys de sis mesos d'inscripció en els centres SERVEF d'Ocupació: 800 euros.  
  
b) En el cas dels participants definits en la lletra b) de l'article 2.1 (és a dir, dels destinataris del programa de requalificació professional de les persones que esgoten la seua protecció per desocupació, regulat en el Reial Decret Llei 1/2011) i dels participants definits en la lletra a) de l'article 2.1 que en el moment de l'adhesió al pla comptaren amb almenys sis mesos d'inscripció en els centres SERVEF d'Ocupació: 1.100 euros.  
2.2. Contracte indefinit a jornada completa: 4.200 euros. En el cas dels contractes fixos discontinus a jornada completa l'import ascendirà a 1.050 euros.  
2.3 Contracte temporal a jornada completa almenys de sis mesos de duració: 1.800 euros. Se subvencionarà amb el mateix import dos o més contractes almenys d'un mes de duració corresponents a un mateix treballador l'acumulació dels quals abaste els sis mesos encara que hagen sigut subscrits per distint ocupador.  
2.4 Alta en el règim especial de treballadors autònoms, sempre que es produïsca una vegada finalitzat el segon mes d'itinerari: 900 euros, acumulables a les ajudes per contractació temporal.  
2.5 En cas de conversió en indefinit d'un contracte temporal subvencionat, l'import de l'ajuda fixada per a este es deduirà de l'establit per als contractes indefinits.  
2.6 Els contractes a temps parcial podran ser objecte de subvenció, sempre que tinguen una duració almenys de vint hores setmanals, amb reducció proporcional de la quantia de l'ajuda.  
  
Article 6. Gastos elegibles  
1. La subvenció concedida es destinarà íntegrament a finançar el pla integral d'ocupació. A este efecte es consideraran elegibles els gastos següents:  
a) Gastos salarials (incloses nòmines i assegurances socials) del personal destinat al projecte, amb el límit de 2.500 euros mensuals per al personal tècnic i 1.600 euros per al personal de suport. En ambdós casos els límits corresponen a jornada completa; en cas d'imputació parcial de la jornada, els dits imports es reduiran proporcionalment.  
  
Pel desenvolupament de funcions de coordinació, direcció o semblants només podrà imputar-se al projecte fins al 5% de la jornada d'un únic tècnic.  
La imputació dels gastos de personal propi de les corporacions locals i cambres de comerç exigirà una resolució prèvia de l'autoritat competent de cada entitat, on conste expressament el percentatge de jornada que es destina al projecte.  
b) Gastos derivats de la contractació de mitjans externs per a la formació dels participants, que no podran superar el 10% del cost total aprovat del projecte.   
c) Gastos indirectes, que sense superar el 25% del cost total aprovat del projecte, podran incloure, entre altres, els costos associats a:  
- Informació i publicitat.  
- Dietes i desplaçaments del personal tècnic i de suport.  
- Gastos corrents: aigua, electricitat, telèfon, arrendaments (exclòs el lísing), neteja, manteniment, comunicacions, etc.  
- Material d'oficina i material tècnic per a l'elaboració de guies i la resta de documentació que puga facilitar-se als participants.  
2. En els casos d'imputació parcial dels gastos, haurà de justificar-se en tot cas el mètode d'imputació utilitzat.   
  
Article 7. Presentació de sol·licituds, documentació general i termini  
  
1. Les sol·licituds es presentaran en imprés normalitzat en les direccions territorials d'Ocupació del SERVEF, sense perjuí de poder presentar-les en els altres llocs previstos en l'article 38 de la Llei 30/1992, inclosa la tramitació telemàtica.  
2. Junt amb la sol·licitud haurà de presentar-se:  
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre adjuntaran còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua a les entitats públiques de la presentació d'esta documentació.  
b) Declaració responsable del representant legal de l'entitat que no estan sotmesos en les prohibicions per a obtindre la condició de beneficiari.  
c) Dos exemplars originals de les dades de domiciliació bancària (manteniment de tercers). Així mateix s'aportarà certificat de l'entitat bancària on s'acredite la titularitat del compte corresponent.  
  
d) Declaració de realització d'activitats sense ànim de lucre.  
e) Memòria explicativa del projecte en model normalitzat que, sense excedir deu pàgines, farà referència als aspectes següents:  
- Descripció de les accions que comprén el projecte.   
- Experiència de l'entitat sol·licitant en la realització de processos d'inserció laboral de desocupats en programes públics de foment d'ocupació.  
- Descripció dels mitjans materials destinats al projecte; en especial es detallarà la disponibilitat efectiva de l'immoble on s'execute.  
  
- Currículum i experiència del personal que desenvoluparà el projecte  
- Entitats ocupadores disposades a col·laborar en el projecte.  
Al model normalitzat s'adjuntarà exclusivament la documentació acreditativa de les dades declarades: certificats de compliment d'objectius expedits per altres administracions públiques distintes al SERVEF, títols jurídics dels immobles assignats al projecte, compromisos de col·laboració amb entitats ocupadores, etc- f) Memòria Econòmica en model normalitzat on, sense excedir cinc pàgines, es desglossarà el cost del projecte per concepte de gasto elegible.  
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data del pagament de l'ajuda.  
4. El SERVEF podrà demanar l'aportació addicional de documents o dades aclaridores necessàries per a resoldre la sol·licitud.   
5. Cada entitat només podrà presentar una sol·licitud per província, en el termini de trenta dies naturals a comptar del següent al de la publicació de la convocatòria.  
  
Article 8. Procediment de concessió  
1. La competència per a resoldre les sol·licituds correspon al director general del SERVEF; i la instrucció del procediment a les direccions territorials d'ocupació del SERVEF.   
2. Estes subvencions es concediran en règim de concurrència competitiva, entenent per tal aquella que, imputada a un mateix crèdit pressupostari, contempla una eventual pluralitat de sol·licituds i la seua comparació d'acord amb els criteris establits en la convocatòria, després del que les ajudes es concedixen als projectes millor valorats fins a esgotar el crèdit. Amb este fi, es constituirà una Comissió de Valoració formada per: presidenta, la cap de l'Àrea de Foment d'Ocupació o persona en qui designe per a la seua substitució; vocals, dos caps de servici adscrits a l'Àrea de Foment d'Ocupació; i com a secretari, un cap de secció adscrit igualment a esta Àrea.  
3. El termini màxim per a resoldre i notificar la resolució procedent serà de sis mesos a comptar de l'endemà de la presentació de la sol·licitud en qualsevol dels registres d'entrada del SERVEF. Transcorregut el dit termini sense que s'haja notificat resolució expressa, s'entendrà desestimada la sol·licitud per silenci administratiu.  
  
Article 9. Criteris per a la concessió de les ajudes  
1. La comissió de valoració avaluarà els projectes de forma territorializada d'acord amb els criteris següents:  
a) L'experiència acreditada en els últims tres anys en processos d'inserció laboral de desocupats en el marc de programes públics d'ocupació; preferentment es valoraran els resultats en l'execució de plans integrals d'ocupació dirigits a desocupats de difícil inserció laboral: fins a 25 punts.  
Per a determinar la puntuació corresponent es calcularà la mitjana aritmètica dels resultats d'inserció obtinguts en cada projecte:  
- si no s'han aconseguit els objectius d'inserció: 5 punts.  
- si s'han aconseguit els objectius d'inserció: 10 punts.  
- si s'han sobrepassat en almenys un 10% els objectius d'inserció: 15 punts.  
- si s'han sobrepassat en almenys un 25% els objectius d'inserció: 20 punts.  
En el cas que els objectius s'hagueren aconseguit en plans integrals d'ocupació dirigits a desocupats de difícil inserció laboral, la puntuació obtinguda es multiplicarà per 1,25.   
b) Recursos materials destinats al desenvolupament del projecte: fins a 10 punts.  
c) Recursos humans destinats al desenvolupament del projecte: fins a 10 punts.  
Es valorarà el currículum i l'experiència del personal, així com que es preveja la figura del prospector d'ocupació.  
d) Compromisos de col·laboració amb entitats ocupadores per a la contractació dels participants: fins a 15 punts.  
Únicament es valoraran aquells compromisos que puguen acreditar-se per mitjà de model normalitzat. En este cas, si la seu social o el centre de treball de l'ocupadora està domiciliada en la província on es desenvoluparan els plans, es concediran 0,25 punts per ocupadora; en qualsevol altre cas, es concediran 0,05 punts.  
e) Disminució de l'ajuda mitjana per participant: fins a 10 punts.  
  
Es concediran 10 punts si la promotora sol·licita una reducció del 30% de l'import de l'ajuda mitjana per participant; en el cas de percentatges inferiors, la puntuació es determinarà proporcionalment sense que puguen valorar-se reduccions inferiors al 10%.  
f) El projecte descrit en la memòria explicativa: fins a 15 punts.  
En especial es valorarà el seu contingut (metodologia, fases, actuacions, etc?) així com la seua adequació a la convocatòria.  
g) Condició d'entitat local supramunicipal i àmbit geogràfic en què es desenvolupen les actuacions previstes en el projecte: fins a 5 punts.  
  
2. La Comissió exclourà de la valoració aquells projectes que no s'ajusten a les condicions formals i substancials establides en la convocatòria, i únicament considerarà les dades consignades en els models normalitzats que resulten acreditats.  
  
Article 10. Liquidació de les ajudes  
1. Els directors territorials d'Ocupació del SERVEF seran els competents, per delegació del director general del SERVEF, per al reconeixement de l'obligació i la proposta de pagament de l'ajuda concedida.  
  
2. Podrà anticipar-se el 100% del total de la subvenció concedida, prèvia acreditació d'estar al corrent de les obligacions tributàries i amb la Seguretat Social i de la presentació de garantia per mitjà d'efectiu, valors o aval bancari posats a disposició de la Conselleria d'Economia, Hisenda i Ocupació, per l'import de la bestreta. No obstant això, els beneficiaris que acrediten haver participat durant almenys tres anys com a promotors de programes públics d'ocupació podran quedar exempts d'aportar la dita garantia.  
3. Els rendiments financers que generen els fons lliurats no incrementaran l'import de la subvenció concedida, en raó a la seua escassa quantia i a la dificultat de la seua aplicació a les activitats subvencionades i del seu seguiment i control.  
4. La liquidació final de la subvenció s'efectuarà en funció del compliment dels objectius d'inserció, d'acord amb els imports i criteris establits en la convocatòria. No obstant això, els dits imports es reduiran en un 25% quan la promotora acredite un percentatge d'insercions igual o inferior al 50% de les insercions previstes; en cas que s'acredite un percentatge d'insercions igual o inferior al 25%, els imports es reduiran en un 75%. Procedirà la revocació total de l'ajuda concedida quan la promotora no acredite almenys un deu per cent dels objectius d'inserció.  
  
5. Per a determinar el còmput d'objectius i el corresponent càlcul de la liquidació segons el que disposa l'apartat anterior, s'exclouran els supòsits a què fa referència l'article 15. Així mateix es tindrà en compte l'efectivitat dels contractes en la data de la finalització del Pla: amb independència de la duració formal dels contractes aportats com a compliment dels objectius d'inserció, quan el contracte es resolga abans de la data prevista la liquidació s'efectuarà en funció del període real en què el treballador haja estat d'alta en l'empresa, de manera que les quanties i condicions indicades en esta ordre s'aplicaran al dit període.   
  
  
Article 11. Justificació de les subvencions  
1. Les justificacions hauran de presentar-se en el termini d'un mes des de la finalització del projecte subvencionat.  
2. El compte justificatiu dels gastos, exclosos els impostos que no siguen suportats pel beneficiari, s'aportarà a través de l'aplicació informàtica SIDEC. Només s'admetran els gastos realitzats des de la data de la resolució de concessió fins a la data de finalització del projecte. Els gastos s'acreditaran per mitjà de factures o, en el cas dels gastos salarials, rebuts de nòmina i butlletins de cotització a la Seguretat Social (TC1 i TC2); a més hauran d'acompanyar-se les transferències bancàries o els càrrecs en compte que acrediten l'efectivitat del pagament. La transferència bancària requerirà justificant bancari acreditatiu del període a què fa referència el càrrec, càrrec en compte de l'import i identificació del treballador en el cas dels gastos salarials.   
3. Així mateix les promotores hauran d'aportar:  
a) Model normalitzat referent als objectius d'inserció aconseguits.  
  
b) Contractes de Treball dels participants inserits, junt amb la seua comunicació al Servici Públic d'Ocupació corresponent. En el supòsit de contractacions per obra o servici, haurà d'aportar-se a més document declaratiu de la seua duració estimada.   
c) Altes en la Seguretat Social dels participants inserits.  
d) Model normalitzat firmat pel treballador, l'entitat ocupadora i la promotora acreditatiu que la contractació del participant s'ha realitzat amb la intermediació de la promotora.  
e) Fitxes personals firmades per cada participant on s'acrediten les accions que ha sigut objecte.   
f) En cas d'imputació parcial del gasto haurà d'acreditar-se el mètode d'imputació utilitzat.  
g) Declaració en model normalitzat sobre la destinació de l'ajuda.  
  
h) Memòria final que reculla totes les accions realitzades en el projecte.  
  
Article 12. Resolució d'incidències  
Els directors territorials d'Ocupació, per delegació del director general del SERVEF, seran els òrgans competents per a resoldre les incidències que es produïsquen després de la concessió de les ajudes.  
  
  
Article 13. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els supòsits previstos en l'article 37 de la Llei General de Subvencions i de conformitat amb el que establixen els articles 91, 92 i 93 del Reial Decret 887/2006.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb els articles 52 i següents de la Llei General de Subvencions i el Títol IV del Reial Decret 887/2006.   
  
Article 14. Incompatibilitats  
Estes subvencions són incompatibles amb qualsevol altra ajuda que tinga el mateix objecte.  
  
Article 15. Exclusions  
Queden exclosos com a objectius d'inserció els supòsits següents:  
  
1. Relacions laborals de caràcter especial previstes en l'article 2.1 de l'Estatut dels Treballadors i la resta de disposicions reglamentàries.  
  
2. Contractacions en què l'ocupador o els càrrecs directius o membres dels òrgans d'administració de les empreses que revisten la forma jurídica de societat o de les entitats privades sense ànim de lucre mantinguen amb el participant contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
3. Contractacions de treballadors que en els vint-i-quatre mesos anteriors hagueren prestat servicis en la mateixa ocupadora per mitjà d'un contracte indefinit. Esta exclusió també s'aplicarà si la vinculació laboral es va mantindre amb empreses a les quals el beneficiari haguera succeït en virtut del que establix l'article 44 de l'Estatut dels Treballadors.  
4. Treballadors que hagueren finalitzat la seua relació laboral de caràcter indefinit per mutu acord en els tres mesos anteriors a la contractació.  
5. Contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.  
6. Contractacions realitzades per les promotores dels plans integrals respecte dels participants en els projectes subvencionats que promoguen.  
7. Contractacions que es produïsquen en el marc d'ofertes públiques d'ocupació o de programes d'ocupació públic d'interés general o social.  
  
Article 16. Obligacions del beneficiari  
A més del que disposa l'article 14 de la Llei General de Subvencions, són obligacions del beneficiari:  
a) Facilitar totes aquells dades i informació, en qüestions relacionades amb les subvencions concedides, que li siga requerit pel SERVEF, així com comunicar a esta les incidències i les variacions que es produïsquen amb relació a aquelles.  
b) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.   
c) Informar els participants en el pla i publicitar amb caràcter general el caràcter públic dels projectes amb referència expressa a l'Estat i al SERVEF. Amb este fi hauran d'incloure's els respectius logotips en el material que s'utilitze per a la difusió: material formatiu, cartelleria, fullets, pàgina web, etc-  
d) Conservar la documentació justificativa de l'aplicació dels fons rebuts i mantindre una codificació comptable que permeta identificar les transaccions concernents a la subvenció concedida.  
e) Complir les instruccions que dicte la Direcció General d'Ocupació i Inserció Laboral del SERVEF per a l'execució del pla integral d'ocupació.  
Article 17. Control de les ajudes  
1. Correspondrà a les direccions territorials d'Ocupació del SERVEF exercir la funció de control de les subvencions concedides.   
2. El beneficiari està obligat a sotmetre's al control financer de la Intervenció General. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable en cada cas. Així mateix haurà de conservar els documents justificatius de l'aplicació dels fons rebuts, inclosos els documents electrònics, a mesura que puguen ser objecte de les actuacions de comprovació i control. De la mateixa manera, haurà de complir amb l'obligació de col·laboració amb el control financer de conformitat amb el que disposa l'article 46 de la Llei General de Subvencions.  
  
  
DISPOSICIONS ADDICIONALS  
  
Primera. Finançament  
1. Estes ajudes es finançaran a càrrec del capítol IV Subprograma 322.51, Foment de l'Ocupació, codi línia T5605000 per un import màxim de 5.100.000 €, fons procedents del SPEE.  
2. Si al llarg de l'exercici 2011 existira crèdit disponible que permetera incrementar el finançament d'esta convocatòria, el SERVEF, prèvia publicació del dit crèdit en el DOCV, podrà destinar-ho a la concessió d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment o ho hagueren sigut per un import inferior al sol·licitat.  
  
  
Segona. Normativa aplicable  
Estes ajudes tenen la consideració de subvencions públiques, i es regiran, en allò no disposat per esta ordre, pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic tant de la Llei 38/2003, de 17 de novembre, General de subvencions, com del Reial Decret 887/2006, de 21 de juliol, pel qual s'aprova el seu Reglament de desplegament.   
  
  
Tercera. Models normalitzats  
Els impresos normalitzats associats a esta convocatòria es troben disponibles en la direcció d'Internet , així com en les direccions territorials d'Ocupació del SERVEF.  
  
Quarta. Compatibilitat amb el mercat comú  
Estes ajudes són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 107.1 1, del Tractat de Funcionament de la Unió Europea per estar destinades a administracions públiques i entitats no lucratives per a la realització d'itineraris d'inserció laboral, sense que la dita actuació constituïsca una activitat econòmica que exigisca cap contraprestació per part dels seus destinataris.   
  
  
DISPOSICIÓ FINAL  
  
Única. Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que requerisca l'aplicació d'esta ordre; així mateix se li delega la competència per a ampliar els terminis de presentació de sol·licituds, quan concórreguen circumstàncies que ho aconsellen.  
  
Contra este acte, que esgota la via administrativa, podran els interessats interposar recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, recurs de reposició davant de l'òrgan que l'ha dictat esta disposició en el termini d'un mes a comptar de l'endemà al de la seua publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats puguen interposar qualsevol altre recurs que consideren procedents.  
  
València, 31 de març de 2011  
  
El vicepresident segon del Consell   
i conseller d'Economia, Hisenda i Ocupació,  
GERARDO CAMPS DEVESA